再和資道
作者：晁說之
朝代：宋

paragraphs: 佳山陪四絕，名士出三齊。
芬馥生蘭茞，荒蕪去菉藜。
光華深北斗，氣象到西奎。
靜思如含露，揮毫若吐霓。
美求鮮鯉鱠，珍訪辟塵犀。
出衆青錢士，翻經白玉篦。
高張射鵰手，穩步上天梯。
吾友由斯道，狂生不識蹊。
淮南書有作，商隱賦無題。
慷慨簪頻擊，吟哦手屢攜。
寒廳簾帟淺，深夜笑言低。
慎莫嘲雕虎，從來學木雞。